Marieholm (garlaivis)

Marieholm () – Švedijos garlaivis, tarpukariu pervežinėjęs keleivius Baltijos jūroje, o vėliau paverstas karo laivu. Šiuo metu Geteborgo mieste naudojamas kaip restoranas.

 Istorija 
Nuleistas nuo stapelio 1934 m. Odensės laivų statykloje Staalskibsværft A. P. Möller Danijoje (dabartiniais laikais tapusia Vakarų Baltijos laivų statyklos Klaipėdoje savininke), užsakovas – švedų laivininkystės bendrovė Svenska Amerika Linien. Bendrovė specializavosi emigrantų plukdymu iš Šiaurės Europos į JAV, bet naujasis garlaivis ėmė tarnauti ne transatlantinėm kelionėm, o turistų pervežimui iš Baltijos jūros rytinės pakrantės uostų į Švedijos uostamiesčius ir priešinga kryptimi.

Buvo 65 m ilgio ir 9,9 m pločio; grimzda – 4,7 m. Vienu metu galėjo pervežti iki 148 keleivių, o 950 AJ garo variklis leisdavo išvystyti 11 mazgų greitį.

1940 m. garlaivį perėmė Švedijos karinės jūrų pajėgos, jis buvo pervadintas į HMS Marieholm. Antrojo pasaulinio karo metais ir kurį laiką pokaryje tarnavo kranto radijo stoties Hårsfjärden ryšio retransliuotoju, nuo 1950 m. buvo Karinio jūrų laivyno štabo laivu. 1976 m. buvo nurašytas kaip nebetinkantis karinei tarnybai. 1977 m. jį įsigijo trys privatūs asmenys ir eksploatavo kaip keltą linijose Geteborgas–Sandefjordas bei Malmė–Kopenhaga. Po kelių metų tarnybos galutinai susidėvėjo, buvo remontuotas ir nuo 1984 m. paverstas restoranu Geteborge (prisišvartavęs prieplaukoje tarp Operos teatro ir Jūrų centro). 2010 m. įrašytas į Valstybės saugomų istoriškai vertingų laivų sąrašą.

 Ryšiai su Klaipėda 
Jau nuo 1934 m. Marieholmas ėmė kursuoti tarp Klaipėdos ir Stokholmo (prieš tai šiuo maršrutu kelioliką reisų buvo atlikęs garlaivis Bornholm), kelionė trukdavo apie 25 valandas. Lietuvos gyventojai noriai plaukdavo ekskursijoms į Švedijos sostinę, taip „Gotlands Allehanda“ laikraštis 1934 m. rugpjūčio 23 d. pranešė, kad iš 90 Marieholmu plaukiančių į Stokholmą 65 yra lietuviai.Svenska Amerikalinjens Marieholm // Gotlands Allehanda Torsdagen, den 23 Augusti 1934, Nr 195  Retkarčiais garlaivis iš Klaipėdos plukdydavo turistus į Kalmaro uostą.„Dirvos“ redaktoriaus K. S. Karpiaus kelionė Skandinavijoje // Dirva, 1936 m. gegužės 29 d.; psl. 3] Reisų skaičius augo: jei 1937 m. jų būta būta 56, tai 1938 m. – jau 200;  Marieholmui trasoje ėmė talkinti garlaivis Kastelholm.Ką veikia mūsų laivai // Vakarai, 1939 m. sausio 4 d.; psl. 6 Šiuo maršrutu noriai naudojosi į gimtinę pasisvečiuoti atkeliavę Amerikos lietuviai (iš JAV į Geteborgą plaukdavo transokeaniniu laivu, o po to Stokholmą pasiekdavo traukiniu).„Dirvos“ redaktoriaus K. S. Karpiaus kelionė Skandinavijoje // Dirva, 1936 m. gegužės 29 d.; psl. 3] 

 Išnašos 

 Šaltiniai 
 Statens maritima och transporthistoriska „Marieholm“ (šv.) // www.sjohistoriska.se
 HMS Marieholm Antrojo pasaulinio karo metais (šv.) // http://www.tornsvala.se 

 Nuorodos 
 Laivo dabartinė padėtis Geteborgo žemėlapyje 

Kategorija:Keleiviniai laivai
Kategorija:Karo laivai
Kategorija:Švedijos ekonomika
Kategorija:Švedijos ginkluotosios pajėgos
Kategorija:Restoranai